ธปท.เผยเศรษฐกิจไทยไตรมาสแรกแผ่วลง
ธปท.เผยภาวะเศรษฐกิจเดือนมี.ค.และไตรมาสแรกปีนี้แผ่วลง การฟื้นตัวของเศรษฐกิจผิดจากที่คาดไว้ หวังรัฐบาลเร่งลงทุนช่วย
30 เม.ย. 2558

ธปท.เผยภาวะเศรษฐกิจเดือนมี.ค.และไตรมาสแรกปีนี้แผ่วลง การฟื้นตัวของเศรษฐกิจผิดจากที่คาดไว้ หวังรัฐบาลเร่งลงทุนช่วย
นายดอน นาครทรรพ ผู้อำนวยการ ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจในเดือนมี.ค.ที่ผ่านมาดูจากเครื่องชี้เศรษฐกิจหลายตัวปรับลดลงจากเดือนก่อน สะท้อนความเปราะบางของการฟื้นตัวทางเศรษฐกิจ โดยครัวเรือนชะลอการบริโภคเดือนนี้การบริโภคภาคเอกชนขยายตัวติดลบ0.1% เมื่อเทียบกับเดือนก่อนหน้าที่ขยายตัว 0.1%ด้านธุรกิจลดการผลิตและการลงทุนลงเดือนนี้ติดลบ 0.5% ลดลงจากเดือนก่อนที่ติดลบ 0.2% เป็นการลดลงตามการส่งออกและการบริโภคในประเทศอ่อนแอลง ขณะที่มูลค่าการส่งออกสินค้าที่ปรับฤดูกาลแล้วลดลงในเกือบทุกหมวด โดยส่งออกขยายตัวติดลบ 4.3% จากเดือนก่อนติดลบ 6% และโดยรวมแล้วเศรษฐกิจไทยในไตรมาสที่ 1 ของปีนี้จึงยังอ่อนแอ แม้การใช้จ่ายด้านการลงทุนของภาครัฐจะมีมากขึ้น และภาคการท่องเที่ยวจะขยายตัวดี ด้านเสถียรภาพเศรษฐกิจ อัตราการว่างงานเพิ่มขึ้นเล็กน้อย ขณะที่ราคาน้ำมันโลกที่อยู่ในระดับต่ำและอุปสงค์ในประเทศที่อ่อนแอลงส่งผลให้อัตราเงินเฟ้อลดลงและดุลบัญชีเดินสะพัดเกินดุลต่อเนื่อง เนื่องจากส่งออหดตัวทุกหมวด ขณะที่การนำเข้าลดลง โดยเฉพาะการนำเข้าพลังงานที่ลดลงตามราคาน้ำมันที่ถูกลง